Porast potražnje za donacijama u SAD-u
Neke dobrotvorne organizacije ove se godine nadaju brojnijim donacijama kako bi se mogle nositi s povećanom potražnjom zbog krize
Iako je protekla godina ostvarila porast broja donacija, dobrotvorne organizacije osjećaju pad donacija ove godine i nadaju se promjeni Unatoč posustaloj ekonomiji, jedna nova studija sugerira da su dobrotvorne donacije privatnih osoba i kompanija u Sjedinjenim Državama porasle u protekloj godini više od 6 i pol posto u odnosu na 2009.godinu. Studija koju je provela organizacija Atlas of Giving, kao razlog tog rasta navodi, s jedne strane snažno tržište dionica, a s druge veću svijest ljudi o onima koji su se zbog gospodarske krize našli u teškoj financijskoj situaciji. Neke dobrotvorne organizacije ove se godine nadaju brojnijim donacijama kako bi se mogle nositi s još većom potražnjom. Svakog tjedna u Arlingtonu, mjestu u Virginiji, nadomak Washingtona, iz jednog se skladišta hrane isporučuju obroci umirovljenicima i starijim osobama. Bez konzerva s hranom, mliječnih proizvoda i zamrznutog mesa, mnogi koji žive samo od mirovina, poput Mary Lanier, morali bi se nekako snaći bez njih, ili se odreći drugih stvari, kako bi si mogli priuštiti raznovrsnu hranu: "Mnogi od nas moraju plaćati lijekove i raznorazne male stvari, pa nam donirana hrana pomaže da nam ipak ostane nešto novca s kojim ćemo dogurati do kraja mjeseca," kaže Mary Lanier. Bez donacija koje stižu od pojedinaca i korporacija, Centar za pomoć u hrani iz Arlingtona ne bi bio u mogućnosti dobavljati hranu za tri tisuće ljudi kojima je ona potrebna. Usprkos ekonomskoj krizi, donacije ovom centru porasle su 26 posto tijekom 2009. godine, a prošle godine sakupljeno je preko milijun dolara. Izvršni direktor ovog centra u Arlingtonu, Charles Meng, kaže: "Žitelji okruga Arlington u Virginiji oduvijek su bili vrlo velikodušni sa svojim donacijama. Mislim da oni izlaze iz ove recesije nešto ranije nego većina nas, i voljni su dati pomoć onima kojima je ona potrebna." I donacije jednoj drugoj dobrotvornoj organizaciji – Salvation Army, odnosno Vojsci spasa – porasle su u protekloj godini dva posto, do 142 milijuna dolara. Međutim, “Red Kettle,” najveća kampanja Vojske spasa za prikupljanje novca u washingtonskoj regiji, za vrijeme božićnog davanja bila je 25 posto ispod svoje priželjkivane svote. Steve Morris direktor je lokalnih programa u Vojsci spasa: "Porast broja nezaposlenih te ovrhe na tržištu nekretnina i gubitci domova počeli su pogađati i naše donatore. Zbog toga ne samo da smo pretrpjeli gubitke u veličini donacija, već i u broju donacija." Tijekom posljednjih nekoliko godina, ova je organizacija također imala manje donacija od korporacija i lokalnih biznisa. Zbog toga, kaže Steve Morris, Vojska spasa trenutno preispituje svoje resurse, kako bi izbjegla moguća ukidanja programa u Washingtonu i oko tri tisuće drugih zajednica u Americi. Trgovina Vojske spasa rabljenom, doniranom robom također je primila manje donacija prošle godine. Trgovina inače prodaje poklonjenu robu kako bi sakupila novac za dobrotvorni rad, ali sada ima umanjenog asortimana. Njeno skladište, koje bi ranije bilo popunjeno namještajem i odjećom, sada je prazno. Da bi se situacija poboljšala, trgovina treba više donatora. Neke dobrotvorne organizacije po tom su pitanju optimistične i vjeruju da će broj donacija ove godine ponovno biti u porastu. Ukoliko se to ipak ne dogodi, morat će, kažu one, smanjiti programe kojima pomažu onima u krizi.